Broj: 711-I-906-M-94/23-02-21

Zagreb, 11. svibnja 2023.

**MARIO DEMIROVIĆ**

**ravnatelj Carinske uprave, Ministarstvo financija**

**Predmet: mišljenje na zahtjev obveznika** **Maria Demirovića**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) dana 08 svibnja 2023. pod brojem 711-U-4285-M-94/23-01-25 zaprimilo je zahtjev za mišljenje koji je podnio obveznik Mario Demirović, ravnatelj Carinske uprave, Ministarstvo financija.

U podnesenom zahtjevu obveznik navodi kako je rješenjem Vlade Republike Hrvatske od dana 29. travnja 2021. imenovan na dužnost ravnatelja Carinske uprave, upravne organizacije u sastavu Ministarstva financija.

Nadalje obveznik obrazlaže kako je Zakonom o carinskoj službi („Narodne novine”. br.68/13. .30/14, j 15/16, 39/19 i 98/19), temeljnim propisom uređenja djelokruga rada, poslova i organizacije Carinske uprave te radno pravnog položaja carinskih službenika, uređeno i pitanje provedbe disciplinskih postupaka protiv carinskih službenika za povrede službene dužnosti. Za odlučivanje o povredama službene dužnosti nadležni su disciplinski sudovi ustrojeni u Carinskoj upravi, a njihov sastav (predsjednik i članovi Prvostupanjskog disciplinskog suda Carinske uprave odnosno predsjednik i članovi Drugostupanjskog disciplinskog suda Carinske uprave) čine carinski službenici, koje, sukladno propisanim uvjetima, imenuje rješenjem ministar financija na prijedlog ravnatelja, na rok od dvije godine. Imenovani službenici imaju pravo i ostvaruju novčanu naknadu za svoj rad u disciplinskim sudovima, a visinu novčane naknade i kriterije nagrađivanja pravilnikom propisuje ministar financija (Pravilnik o visini novčane naknade za rad u Prvostupanjskom disciplinskom sudu Carinske uprave i Drugostupanjskom disciplinskom sudu Carinske uprave, „Narodne novine”, broj 43/11).

Također obveznik navodi kako službenicima koji su u postojećem sastavu disciplinskih sudova Carinske uprave imenovanje ističe 31. svibnja 2023. godine te je obzirom na skori istek važenja imenovanja, kao ravnatelj Carinske uprave dužan ministru financija dostaviti prijedlog službenika Carinske uprave za imenovanje u sastav disciplinskih sudova Carinske uprave, za naredno razdoblje od 2 godine.

Zaključno obveznik iznosi kako je u postojećem sastavu Prvostupanjskog disciplinskog suda Carinske uprave, do 31. svibnja 2023. godine imenovana članica i carinska službenica …… …….……., s kojom je obveznik u izvanbračnoj zajednici (o čemu su sadržani svi relevantni podaci u imovinskoj kartici obveznika).

Uvažavajući činjenicu da je …………………. dugogodišnja carinska službenica (od l. srpnja 1997. godine, što uključuje i kontinuirano obavljanje rukovodnih radnih mjesta od 5. svibnja 2008. godine) i dugogodišnja članica Prvostupanjskog disciplinskog suda Carinske uprave (uzastopno imenovana počev od 23. kolovoza 2013. godine), obveznik smatra nespornim da ispunjava sve uvjete za njeno uključenje u njegov prijedlog ministru za imenovanje u sastav Prvostupanjskog disciplinskog suda Carinske uprave, za naredno razdoblje od dvije godine.

Obveznik traži mišljenje Povjerenstva u vezi mogućnosti davanja prijedloga za ponovno imenovanje ……………. za člana Prvostupanjskog disciplinskog suda Carinske uprave za naredno razdoblje od 2 godine.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI) na 7. sjednici održanoj 11.svibnja 2023., obvezniku daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Sukladno članku 9. stavku 1. ZSSI-a, ako se pojave okolnosti koje se mogu definirati kao potencijalni sukob interesa, obveznik je dužan deklarirati ga na odgovarajući način i razriješiti tako da zaštiti javni interes. Stavkom 2. tog članka propisano je da će se ako nije drukčije propisano zakonom, obveznik izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba.

Situacija u kojoj je član obitelji može biti razmatran kao potencijalni kandidat za imenovanje u sastav Prvostupanjskog disciplinskog suda Carinske uprave predstavlja okolnost koja se može definirati kao potencijalni sukob interesa, obzirom da njegov privatni interes može utjecati na nepristranost u obavljanju javne dužnosti, u dijelu koji se odnosi na donošenje odluke o prijedlogu za člana Prvostupanjskog disciplinskog suda Carinske uprave

Slijedom navedenoga, obveznik Mario Demirović treba uskladiti svoje postupanje s odredbom članka 9. ZSSI-a, kako bi prevenirao situaciju u kojoj njegov privatni interes utječe na nepristranost u obavljanju javne dužnosti, odnosno ministru financijadeklarirati da je njegova izvanbračna supruga potencijalni kandidat za člana Prvostupanjskog disciplinskog suda Carinske uprave, ukoliko bude predložena za imenovanje u sastav disciplinskih sudova.

Nadalje, obveznik je dužan izuzeti se od svakog, pa i posrednog oblika sudjelovanja u donošenja odluke o prijedlogu kandidata za članove Prvostupanjskog disciplinskog suda Carinske te ovlastiti svog zamjenika za donošenje odluke o navedenom prijedlogu.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obvezniku Mariu Demiroviću, elektroničkom dostavom
2. Objava na internetskoj stranici Povjerenstva
3. Pismohrana